สมาคมธนาคารไทย เอาจริงต้านคอรัปชั่น
“สมาคมธนาคารไทย” เอาจริงต้านคอรัปชั่น ย้ำปัญหาคอรัปชั่นไทยขั้นเลวร้าย
27 มี.ค. 2555

“สมาคมธนาคารไทย” เอาจริงต้านคอรัปชั่น ย้ำปัญหาคอรัปชั่นไทยขั้นเลวร้าย



ธวัชชัย
นายธวัชชัย ยงกิตติกุล เลขาธิการสมาคมธนาคารไทย กล่าวว่า ขณะนี้สมาชิกสมาคมธนาคารไทยทั้งหมด 15 แห่ง ได้ลงนามร่วมกันประกาศเจตนารมณ์ “แนวร่วมปฎิบัติของภาคเอกชนไทยในการต่อต้านการทุจริต” เพื่อให้สมาชิกธนาคารทั้งหมดได้เข้ามามีบทบาทลดคอรัปชั่นในประเทศ เนื่องจากธนาคารพาณิชย์เป็นธุรกิจที่ต้องมีเงินผ่านเข้าออกทุกวันเป็นจำนวนมาก จึงเป็นธุรกิจที่มีความสำคัญในการมีส่วนร่วม
นายธวัชชัย กล่าวว่า ปัจจุบันปัญหาคอรัปชั่นในไทยเลวร้ายมาก รูปแบบการคอรัปชั่นเปลี่ยนไปจากเดิมที่มีการให้เงินใต้โต๊ะ เป็นการคอรัปชั่นเชิงนโยบาย ซึ่งมาจากการลงทุนจำนวนมาก นี่คือสิ่งที่เอกชนควรร่วมกันจับตา และประชาชนก็ควรร่วมกันจับตา
“ตอนนี้มีโครงการขนาดใหญ่เกิดขึ้นเรื่อย ๆ อาจเกี่ยวข้องกับโครงการของรัฐบาล ยิ่งการพัฒนาลงทุนมีมาก เกิดโครงการต่าง ๆ มาก การคอรัปชั่นก็มากขึ้น ตอนนี้ไม่ใช่การให้ใต้โต๊ะแล้ว รูปแบบเปลี่ยนไป” นายธวัชชัยกล่าว
เลขาธิการสมาคมธนาคารไทย กล่าวว่า มองว่าข้าราชการควรเข้ามามีบทบาทดำเนินงานต้านคอรัปชั่นเหมือนภาคเอกชน ซึ่งเป็นรูปแบบที่ฮ่องกงดำเนินการ และเห็นผลเป็นรูปธรรมในด้านการลดคอรัปชั่น แม้จะต้องใช้เวลาบ้างก็ตาม